Komisjoni määrus (EÜ) nr 729/2004,

15. aprill 2004,

teatavate kaupade klassifitseerimise kohta koondnomenklatuuris

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 23. juuli 1987. aasta määrust (EMÜ) nr 2658/87 kaupade koondnomenklatuuri ja ühise tollitariifistiku kohta, [1] eriti selle artikli 9 lõike 1 punkti a,

ning arvestades järgmist:

(1) Et tagada määrusele (EMÜ) nr 2658/87 lisatud kaupade koondnomenklatuuri ühtne kohaldamine, on vaja vastu võtta meetmed käesoleva määruse lisas osutatud kaupade klassifitseerimiseks.

(2) Määrusega (EMÜ) nr 2658/87 on kehtestatud kaupade koondnomenklatuuri tõlgendamise üldeeskirjad. Neid eeskirju kohaldatakse ka teiste täielikult või osaliselt kaupade koondnomenklatuuril põhinevate või sellele täiendavaid alajaotisi lisavate nomenklatuuride suhtes, mis on kehtestatud ühenduse erisätetega, et kohaldada kaubavahetusega seotud tariifseid või muid meetmeid.

(3) Vastavalt nimetatud üldreeglitele tuleb käesoleva määruse lisas esitatud tabeli 1. veerus kirjeldatud kaubad 3. veerus esitatud põhjustel liigitada 2. veerus osutatud CN-koodide alla.

(4) On asjakohane sätestada, et siduvat tariifiinformatsiooni, mille liikmesriigid on välja andnud koondnomenklatuuri kaupade klassifitseerimise kohta, aga mis ei ole kooskõlas käesoleva määrusega, võib selle valdaja kasutada edasi kolme kuu vältel vastavalt nõukogu 12. oktoobri 1992. aasta määruse (EMÜ) nr 2913/92 artikli 12 lõikele 6, millega kehtestatakse ühenduse tolliseadustik. [2]

(5) Tolliseadustiku komitee ei ole esitanud arvamust lisatud tabelis kirjeldatud kaupade nr 1, 2, 4 ja 5 kohta komitee esimehe poolt sätestatud tähtaja jooksul.

(6) Käesolevas määruses sätestatud meetmed on kooskõlas tolliseadustiku komitee arvamusega lisatud tabelis kirjeldatud kauba nr 3 kohta.

ON VASTU VÕTNUD KÄESOLEVA MÄÄRUSE:

Artikkel 1

Lisas esitatud tabeli 1. veerus kirjeldatud tooted liigitatakse koondnomenklatuuri raames 2. veerus osutatud CN-koodide alla.

Artikkel 2

Liikmesriikide tollivõimude poolt väljastatud siduvat tariifiinformatsiooni, mis ei ole kooskõlas käesoleva määrusega, saab kasutada kolme kuu jooksul vastavalt määruse (EMÜ) nr 2913/92 artikli 12 lõikele 6.

Artikkel 3

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 15. aprill 2004

Komisjoni nimel

komisjoni liige

Frederik Bolkestein

[1] EÜT L 256, 7.9.1987, lk 1. Määrust on viimati muudetud komisjoni määrusega (EÜ) nr 2344/2003 (ELT L 346, 31.12.2003, lk 38).

[2] EÜT L 302, 19.10.1992, lk 1. Määrust on viimati muudetud 2003. aasta ühinemisaktiga.

--------------------------------------------------

LISA

Kirjeldus | Klassifikatsioon (CN-kood) | Põhjused |

(1) | (2) | (3) |

1.Munakujulised otsanupud 75 % looduslikust kivipurust ja 25 % polüestrist koosnevast segust, metallrõngaga ühes otsas, mis võimaldab paigaldada kardinapuud. 18 % nuppude pinnast on dekoratiiveesmärkidel kaetud ümmarguste pühvliluu kildudega. | 68109900 | Klassifikatsiooni määravad koondnomenklatuuri tõlgendamise üldreeglid 1, 3b ja 6 ning CN-koodide 6810 ja 68109900 sõnastus. Toode on valmistatud erinevatest materjalidest, millest ülekaalus on kivipuru. Toode on välja jäetud rubriigist 9601, kuna dekoratiivmaterjal, pühvliluu, ei väljenda toote põhiolemust. |

2.Käsiveski soola jahvatamiseks toidu maitsestamise eesmärgil, mis kaalub vähem kui 10 kg.Kerakujulises plastanumas on soolaterad, mis jahvatatakse väikese keraamilise plaadi abil. | 69120090 | Klassifikatsiooni määravad koondnomenklatuuri tõlgendamise üldreeglid 1, 3b ja 6, 84. peatüki märkus 1b ning CN-koodide 691200 ja 69120090 sõnastus. Toode on välja arvatud 82. peatükist, kohaldades selle peatüki märkust 1a. Toote põhiolemust väljendab keraamiline jahvatusplaat. |

3.Käsiveski pipraterade jahvatamiseks toidu maitsestamise eesmärgil, mis kaalub vähem kui 10 kg.Kerakujulises plastanumas on pipraterad, mis jahvatatakse väikese keraamilise plaadi abil. | 82100000 | Klassifikatsiooni määravad koondnomenklatuuri tõlgendamise üldreeglid 1 ja 6, 82. peatüki märkus 1a ning CN-koodi 82100000 sõnastus. Toode on välja arvatud XVI jaost, kohaldades selle jao märkust 1k. |

4.Jaemüügis turustatav seade, mis koosneb käsiveskist pipra jahvatamiseks ja käsiveskist soola jahvatamiseks toidu maitsestamise eesmärgil.Kerakujulistes plastanumates on pipraterad ja sool, mis jahvatatakse väikeste jahvatusplaatide abil.Pipraveski jahvatusplaat on valmistatud mitteväärismetallist ning soolaveski jahvatusplaat keraamilisest materjalist. | 82100000 | Klassifikatsiooni määravad koondnomenklatuuri tõlgendamise üldreeglid 1, 3c ja 6, 82. peatüki märkus 1a ning CN-koodi 82100000 sõnastus. Seade koosneb toodetest, mida kasutatakse toidu valmistamisel. Selles seadmes ei ole ühtki koostisainet, mis väljendaks selle põhiolemust. |

5.Ratastega käimisraam koosneb alumiiniumtorust valmistatud raamist neljal rattal pöörlevate esirataste, käepidemete ja piduritega. Lisaks on seadmel iste/kandelaud ja traadist korv. Toote saab transportimiseks kokku panna.Toode on konstrueeritud käimispuudega isikutele. See võimaldab isikul edasi liikuda, lükates enda ees ratastega käimisraami ja saades sellelt tuge.(Vt foto A) | 87168000 | Klassifikatsiooni määravad koondnomenklatuuri tõlgendamise üldreeglid 1 ja 6 ning CN-koodide 8716 ja 87168000 sõnastus. Seadet ei käsitata rubriiki 9021 kuuluva ortopeediline seadmena, kuna see ei vasta 90. peatüki märkuse 6 tingimustele. Seadet ei käsitata rubriiki 8713 kuuluva invasõidukina. |

+++++ TIFF +++++

--------------------------------------------------